Rozhodnutie Komisie
z 25. septembra 2001,
ktorým sa prijíma príručka prijímajúcich agentúr a glosár dokumentov, ktoré sa môžu doručovať podľa nariadenia Rady (ES) č. 1348/2000 o doručovaní súdnych a mimosúdnych dokumentov v občianskoprávnych alebo obchodných veciach v členských štátoch
(Oznámené pod dokumentačným číslom C(2001) 2664)
(2001/781/ES)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (ES) č. 1348/2000 z 29. mája 2000 o doručovaní súdnych a mimosúdnych dokumentov v občianskoprávnych a obchodných veciach v členských štátoch [1] a najmä na článok 17 písm. a) a b) uvedeného nariadenia,
keďže:
(1) S cieľom vykonania nariadenia (ES) č. 1348/2000 je nevyhnutné vypracovať a zverejniť príručku obsahujúcu informácie o prijímacích agentúrach stanovených v článku 2 uvedeného nariadenia.
(2) Článok 17 písm. b) nariadenia (ES) č. 1348/2000 rovnako stanovuje vypracovanie zoznamu dokumentov v úradných jazykoch Európskej únie, ktoré možu byť doručované podľa uvedeného nariadenia.
(3) Komisia na základe informácií poskytnutých členskými štátmi vypracovala príručku a zoznamy uvedené v článku 17 nariadenia (ES) č. 1348/2000, ktoré sú súčasťou prílohy k tomuto rozhodnutiu.
(4) Nariadenie (ES) č. 1348/2000 stanoví zverejnenie príručky v Úradnom vestníku Európskych spoločenstiev. Zoznam by mal byť rovnako zverejnený.
(5) S cieľom dosiahnutia cieľov nariadenia (ES) č. 1348/2000 je dôležité, aby odosielajúce subjekty mali prístup k príručke, ktorá je, pokiaľ je to možné, najpravidelnejšie aktualizovaná. V dôsledku toho, a bez vplyvu na každoročnú aktualizáciu stanovenú v článku 17 písm. a) uvedeného nariadenia, je nevyhnutné, aby Komisia sprístupnila na svojej internetovej stránke znenie príručky, ktoré je pravidelne aktualizované na základe zmien oznámených členskými štátmi. Bolo by účelné rovnako postupovať aj so zoznamom.
(6) Opatrenia stanovené v tomto rozhodnutí sú v súlade so stanoviskom poradného výboru zriadeného článkom 18 nariadenia (ES) č. 1348/2000,
PRIJALA TOTO ROZHODNUTIE:
Článok 1
1. Príručka uvedená v článku 17 písm. a) nariadenia (ES) č. 1348/2000 tvorí prílohu I k tomuto rozhodnutiu.
2. Zoznam uvedený v článku 17 písm. b) nariadenia (ES) č. 1348/2000 tvorí prílohu II k tomuto rozhodnutiu.
Článok 2
1. Príručka a zoznam uvedený v článku 1 sa uverejnení na internetovej stránke "Europa".
2. Bez vplyvu na každoročnú aktualizáciu príručky uvedenej v článku 1 ods. 1 aktualizuje pravidelne Komisia informácie na základe zmien oznámených členskými štátmi.
Toto rozhodnutie je adresované členským štátom.
V Bruseli 25. septembra 2001